**ระเบียบการแข่งขันกีฬานักเรียนโรงเรียนในสังกัดองค์การบริหารส่วนจังหวัดศรีสะเกษ ประจำปี 2566**

**ว่าด้วย การจัดการแข่งขันบาสเกตบอล 3 คน**

............…..……...............

โดยที่เป็นการสมควรออกระเบียบการแข่งขันกีฬานักเรียนสังกัดองค์การบริหารส่วนจังหวัดศรีสะเกษ ประจำปี 2566 การจัดการแข่งขันบาสเกตบอล ให้เป็นที่เรียบร้อย สุจริตยุติธรรม และสร้างความสามัคคี คณะกรรมการจัดการแข่งขัน ได้ออกระเบียบไว้ดังต่อไปนี้

ข้อ 1. ระเบียบนี้เรียกว่า “ระเบียบการแข่งขันกีฬานักเรียนสังกัดองค์การบริหารส่วนจังหวัดศรีสะเกษ ประจำปี 2566 การจัดการแข่งขันบาสเกตบอล 3 คน”

ข้อ 2. บรรดาระเบียบที่ขัดหรือแย้งกับระเบียบนี้ ให้ใช้ระเบียบนี้แทน

ข้อ 3. ใช้กติกาการแข่งขันกีฬาบาสเกตบอล ของสหพันธ์บาสเกตบอลนานาชาติ (FIBA) ปรับปรุง มกราคม 2015

หรือสำนักพัฒนาการกีฬาและนันทนาการหรือตามที่กรมส่งเสริมการปกครองท้องถิ่นกำหนด แต่ทั้งนี้ต้องไม่ขัดหรือแย้งกับระเบียบนี้

ข้อ 4. คุณสมบัติของผู้เข้าแข่งขัน

4.1 เป็นนักเรียนโรงเรียนในสังกัดองค์การบริหารส่วนจังหวัดศรีสะเกษ

4.2 นักกีฬา 1 คน ส่งรายชื่อเข้าร่วมแข่งขันฯ ได้เพียง 1 รุ่นอายุเท่านั้น และนักกีฬาที่มีอายุน้อยกว่าอายุที่

แข่งขัน สามารถแข่งขันในรุ่นอายุมากกว่าได้

4.3 รุ่นอายุไม่เกิน 14 ปี ชาย/หญิง (นับปีปฏิทินเป็นเกณฑ์)

4.4 รุ่นอายุไม่เกิน 16 ปี ชาย/หญิง (นับปีปฏิทินเป็นเกณฑ์)

4.5 รุ่นอายุไม่เกิน 18 ปี ชาย/หญิง (นับปีปฏิทินเป็นเกณฑ์)

ข้อ 5. จำนวนผู้เข้าแข่งขัน

5.1 ประเภททีมชาย และทีมหญิง แต่ละทีมให้มีนักกีฬาเข้าร่วมการแข่งขันได้ทั้งทีม ไม่เกิน 4 คน

5.2 เมื่อส่งบัญชีรายชื่อการสมัครไว้แล้ว จะขอแก้ไขเปลี่ยนแปลงหรือเพิ่มเติมอีกไม่ได้

5.3 ให้มีเจ้าหน้าที่ทีมได้ไม่เกิน 3 คน ประกอบด้วย ผู้จัดการทีม 1 คน ผู้ฝึกสอน 1 คน

และผู้ช่วยผู้ฝึกสอน 1 คน

ข้อ 6. การจัดการแข่งขัน

วิธีจัดการแข่งขันให้อยู่ในดุลยพินิจของคณะกรรมการจัดการแข่งขัน

6.1 การแข่งขัน รอบแรก แบ่งเป็น 2 สาย สายA และ สายB จัดการแข่งขันแบบพบกันหมดในสาย

หากมีทีมมากกว่า 10 ทีม คณะกรรมการจัดการแข่งขันจะแบ่งเป็น 4 สาย A B C D

เพื่อหาทีมที่มีคะแนนที่ 1 และที่ 2 ของสายไปแข่งรอบต่อไปในระบบแพ้คัดออกเอาผู้ชนะไปแข่งขัน

ในรอบรองชนะเลิศ ทีมที่ชนะในรอบรองชนะเลิศไปชิงชนะเลิศ ทีมที่แพ้ในรอบรองชนะเลิศได้ที่3

ร่วมกัน

6.2 ไม่จัดการแข่งขันหากมีทีมสมัครน้อยกว่า 4 ทีม

6.3 เวลาการแข่งขัน

6.3.1 การแข่งขันปกติดังนี้: แข่งขันรอบเดียว 10 นาที หยุดเวลาเมื่อบอลตาย หรือมีการชู้ตโทษ เริ่มเวลาอีกครั้งเมื่อเริ่มการเล่นใหม่ (เวลาเริ่มเมื่อลูกถูกส่งให้ผู้เล่นฝ่ายรุก)

6.3.2 ก็ตามหากทีมใดทำคะแนนได้ 21 คะแนนก่อนหมดเวลาการแข่งขันปกติ ถือเป็นทีมชนะ กติกานี้เฉพาะการแข่งขันปกติ (ไม่ใช่การแข่งขันในเวลาพิเศษ)

6.3.3 หากเสมอกันในเวลาปกติ จะเล่นช่วงต่อเวลาพิเศษ 1 นาที ทีมใดทำคะแนนได้ 2 คะแนนก่อน เป็นทีมชนะ

6.3.4 หากทีมไม่มาทำการแข่งขันในเวลาที่กำหนด หรือ ผู้เล่นไม่ครบ 3 คน ให้ปรับเป็นแพ้ ในกรณีถูกปรับแพ้คะแนนจะให้เป็น W-0 หรือ 0-W (W คือผู้ชนะ)

6.3.5 จะให้ทีมแพ้ทันที หากออกจากสนามก่อนหมดเวลา หรือมีผู้เล่นบาดเจ็บ และ/หรือถูกปรับเป็นแพ้ ทีมชนะสามารถเลือกที่จะเก็บคะแนนในการแข่งขันหรือคะแนนที่ถูกปรับโทษ และทีมแพ้คะแนนจะเป็น 0

6.3.6 ทีมที่แพ้เพราะถูกปรับแพ้ หรือ ถูกลงโทษ ให้ปรับออกจากการแข่งขันนั้นๆ ทันที

6.4 ประเภททีมชาย ใช้ลูกบาสเกตบอล ขนาดเบอร์ 7

6.5 ประเภททีมหญิง ใช้ลูกบาสเกตบอล ขนาดเบอร์ 6

6.6 หมายเลขประจำตัวนักกีฬาที่ติดเสื้อกีฬาจะต้องติดหมายเลข ทั้งด้านหน้า และด้านหลัง และกางเกงกีฬาต้องติดหมายเลข ด้านหน้า

ข้อ 7. การคิดคะแนน

7.1 ทีมชนะ 2 แต้ม ทีมแพ้ 0 แต้ม

7.2 ทีมที่ไม่มาแข่งขันหรือถูกปรับแพ้ เนื่องจากทำผิดกติกาการแข่งขัน ไม่ได้คะแนน

7.3 กรณีทีมมีคะแนนทีมเท่ากัน ให้พิจารณาการจัดอันดับทีม ดังนี้

7.4 ทีมมีคะแนนทีมเท่ากัน 2 ทีม หากให้ใช้วิธีจับสลากเข้ารอบ

7.5 ทีมมีคะแนนทีมเท่ากันมากกว่า 2 ทีม ต้องการเข้ารอบเพียง 2 ทีม ให้ใช้วิธีจับสลากเข้ารอบ

ข้อ 8. กำหนดเวลาการแข่งขัน

คณะกรรมการจัดการแข่งขันเป็นผู้กำหนดวันและเวลาในการแข่งขันและอาจเปลี่ยนแปลงได้ ถ้ามีเหตุจำเป็น โดยการตกลงกันของคู่แข่งขันในเรื่องวันและเวลา ซึ่งได้รับความเห็นชอบด้วยจากคณะกรรมการจัดการแข่งขัน

ข้อ 9. กรรมการตัดสิน ให้อยู่ในดุลยพินิจของคณะกรรมการจัดการแข่งขัน

ข้อ 10. ข้อปฏิบัติในการแข่งขัน

ให้ทีมที่เข้าร่วมการแข่งขันมาทำการแข่งขันตามวันและเวลาที่คณะกรรมการจัดการแข่งขันกำหนด

ถ้าพ้นเวลาที่กำหนดไว้ 15 นาที โดยไม่มีการติดต่อคณะกรรมการจัดการแข่งขัน ทีมใดยังไม่ลงแข่งขัน

หรือไม่พร้อมให้ปรับเป็นแพ้

ข้อ 11. การประท้วง และกรณีอื่นใดที่นอกเหนือจากนี้ ให้คณะกรรมการจัดการแข่งขันเป็นผู้วินิจฉัยและชี้ขาด

ตามความเหมาะสมแล้วแต่กรณี